प्राचीन गौरवशाली भारत आज अत्याचार,महँगाई,हिन्दू-मुस्लिम विवाद, स्वार्थपरकता,विलासिता, अशिक्षा, वर्तमान शिक्षा पद्धति की दासता,साहित्य की स्तरहीनता आदि विपरीत परिस्थितियों में जाने को विवश है। इस स्थिति में गुप्त ने त्याग एवं सेवा की मूर्ति माने जाने वाले नेताओं से भारत की उन्नति के लिए योगदान देने की अपेक्षा इन शब्दों में की है- ‘है देश नेताओं तुम्हीं पर सब हमारा भार है/जीते तुम्हारे जीत है, हारे तुम्हारे हार है’। और इस खण्ड के अन्त में भगवान से ‘भारतवर्ष को फिर पुण्य-भूमि बनाइए/ हे देव! वह अपनी दया फिर एक बार दिखाइये’18 की प्रार्थना गुप्त के सर्वजन कल्याण और भारतीय सांस्कृतिक और जातीय अस्मिता को जगाने के प्रति आशावादी भावना को उजागर करती है। वर्तमान समय में भी कौन ऐसा सहृदय होगा जिसका रोम-रोम ‘भारत-भारती’ की पंक्तियों को पढ़कर आज भी पुलकायमान न हो जाता हो।